CELEX: 32020R1628
Language: et
Date: 2020-11-03 00:00:00
Title: Komisjoni rakendusmäärus (EL) 2020/1628, 3. november 2020, millega kehtestatakse liidu tagasiulatuv järelevalve kütusena kasutatava taastuvallikatest toodetud etanooli importimise suhtes

4.11.2020   
               
               
                  ET
               
               
                  Euroopa Liidu Teataja
               
               
                  L 366/12
               
            
         KOMISJONI RAKENDUSMÄÄRUS (EL) 2020/1628,
         3. november 2020,
         millega kehtestatakse liidu tagasiulatuv järelevalve kütusena kasutatava taastuvallikatest toodetud etanooli importimise suhtes
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. märtsi 2015. aasta määrust (EL) 2015/478 impordi ühiste eeskirjade kohta, (1) eriti selle artiklit 10,
         võttes arvesse Euroopa Parlamendi ja nõukogu 29. aprilli 2015. aasta määrust (EL) 2015/755 teatavatest kolmandatest riikidest pärit impordi ühiste eeskirjade kohta, (2) eriti selle artiklit 7,
         olles konsulteerinud ekspordi kaitsemeetmete ja ühiste eeskirjade komiteega
         ning arvestades järgmist:
         
                     (1)
                  
                  
                     Vastavalt määruse (EL) 2015/478 artiklile 2 teatas Prantsusmaa komisjonile, et suundumused kütusena kasutatava taastuvallikatest toodetud etanooli importimises näivad osutavat järelevalvevajadusele. Eelkõige on Prantsusmaa taotlenud tagasiulatuva järelevalve kehtestamist.
                  
               
                     (2)
                  
                  
                     Kooskõlas määruse (EL) 2015/478 artikliga 10 võib kohaldada liidu järelevalvet, kui impordisuundumused ähvardavad kahjustada liidu tootjate huve ja kui liidu huvid seda nõuavad. Määruse (EL) 2015/755 artikli 7 kohaselt on samuti võimalik kehtestada järelevalve juhul, kui liidu huvid seda nõuavad. Tagasiulatuva järelevalve võib kehtestada mõlema määruse alusel vastavalt artikli 10 lõike 1 punktile a ja artikli 7 lõike 1 punktile a.
                  
               
                     (3)
                  
                  
                     Prantsusmaa esitatud teabe kohaselt suurenes ajavahemikul 2017–2019 kütusena kasutatava taastuvallikatest toodetud etanooli liitu importimine 512 % – 87,6 tuhandelt tonnilt 536,2 tuhande tonnini. Lisaks lõid kuuest peamisest impordiallikast pärit kütusena kasutatava taastuvallikatest toodetud etanooli impordihinnad 2019. aastal liidu tootjate hinnad alla keskmiselt 15 %.
                  
               
                     (4)
                  
                  
                     Kütusena kasutatava taastuvallikatest toodetud etanooli tarbimine suurenes ELis aastatel 2017–2019 hinnanguliselt 10 % – 3,9 miljonilt tonnilt 4,3 miljonile tonnile. Samal ajavahemikul kasvas kütusena kasutatava taastuvallikatest toodetud etanooli tootmine kogu maailmas 80,6 miljonilt tonnilt 87,5 miljonile tonnile. Arvestades maailmatoodangu mahtu võrreldes ELi kogutarbimisega, leitakse, et isegi väikestel häiretel kütusena kasutatava taastuvallikatest toodetud etanooli ülemaailmsel turul võib olla väga tõsine mõju pakkumisele ELi turul nii koguste kui ka hindade osas.
                  
               
                     (5)
                  
                  
                     Peale selle on kokku ligikaudu 84 % kütusena kasutatava taastuvallikatest toodetud etanooli ülemaailmsest kogutoodangust (üle 70 miljoni tonni) pärit Ameerika Ühendriikidest (54 %) ja Brasiiliast (30 %). Nende kahe riigi tootmisvõimsus on nii suur, et isegi nende aastatoodangu piiratud ülejääk võib maailmaturul tähendada ülepakkumist, millel võivad olla negatiivsed tagajärjed palju väiksematele turgudele, näiteks ELile. Import Ameerika Ühendriikidest ELi on viimase kolme aasta jooksul pidevalt kasvanud ning import Brasiiliast on 2020. aasta esimestel kuudel järsult kasvanud.
                  
               
                     (6)
                  
                  
                     Samuti tuleks meelde tuletada, et viimase viie aasta jooksul on Ameerika Ühendriikide turul juba täheldatud mõningast liigset tootmisvõimsust, mille tõttu on mitu riiki (nt Brasiilia, Hiina, Peruu, Colombia) pidanud võtma vastu või taastama meetmed, et piirata Ameerika Ühendriikidest pärit kütusena kasutatava taastuvallikatest toodetud etanooli impordi määra. On selge, et varem Ameerika Ühendriikidest nendele turgudele eksporditud kogused võidakse nüüd ümber suunata teistele turgudele, näiteks ELi turule. Peale selle tuleks meelde tuletada, et ELi dumpinguvastased meetmed kütusena kasutatava taastuvallikatest toodetud etanooli suhtes tunnistati kehtetuks 2019. aasta mais.
                  
               
                     (7)
                  
                  
                     Kuna import on viimastel aastatel suurenenud, on liidu tootmisharu turuosa vähenenud. ELi nõudlus on viimastel kuudel kokku kuivanud ja liidu tootmisharu majanduslik olukord on halvenenud. Kui turg taastub, võib eeldada, et olemasolevad kasutamata varud peamistes ELi mittekuuluvates tootjariikides eksporditakse suurtes kogustes ELi, mis takistab ELi tootmisharul taastuda. Lisaks ei saa välistada, et tootmistegevuse säilitamiseks võivad mõned valitsused anda oma etanoolitööstusele subsiidiume või muid toetusi. Mõne toetusprojekti algatamist Ameerika Ühendriikides juba arutatakse.
                  
               
                     (8)
                  
                  
                     Võttes arvesse kütusena kasutatava taastuvallikatest toodetud etanooli impordi hiljutisi suundumusi ja praegust liigset tootmisvõimsust, võib kahjulik mõju liidu tootjatele lähitulevikus kiiresti suureneda.
                  
               
                     (9)
                  
                  
                     Seega on liidu huvides nõuda, et kütusena kasutatava taastuvallikatest toodetud etanooli impordi suhtes kohaldataks liidu tagasiulatuvat järelevalvet, et esitada enne ametliku impordistatistika avaldamist statistilist teavet, mis võimaldaks kiiresti analüüsida kõigist kolmandatest riikidest pärit impordi suundumusi. Andmete kiire ja varajane hankimine on vajalik selleks, et kütusena kasutatava taastuvallikatest toodetud etanooli maailmaturul toimuvate kiirete muutuste korral saaks kaitsta liidu haavatavat taastuva etanooli turgu.
                  
               
                     (10)
                  
                  
                     Kuna kütusena kasutatavat etanooli saab klassifitseerida erinevatesse CN-rubriikidesse, mis sisaldavad muid tooteid, tuleks luua eraldi TARICi koodid, et tagada piisav järelevalve ainult asjaomase toote üle. Tagasiulatuva järelevalve kohaldamisala laiendatakse lisas loetletud toodetele.
                  
               
                     (11)
                  
                  
                     Järelevalvesüsteem tuleks kehtestada üheks aastaks, mida peetakse piisavaks, et jälgida impordi arengut turu taastumise ajal, kuni saavutatakse stabiilne olukord,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            
               1.   Käesoleva määruse lisas loetletud kütusena kasutatav taastuvallikatest toodetud etanool lubatakse liidus vabasse ringlusesse liidu tagasiulatuva järelevalve alusel kooskõlas määrustega (EL) 2015/478 ja (EL) 2015/755.
            
            
               2.   Käesoleva määrusega hõlmatud toodete klassifikatsiooni aluseks on TARIC. Käesoleva määrusega hõlmatud toodete päritolu määratakse kindlaks vastavalt Euroopa Parlamendi ja nõukogu määruse (EL) nr 952/2013 (3) artiklile 60.
            
         
         
            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Käesolevat määrust kohaldatakse alates järgmisest päevast pärast selle avaldamist Euroopa Liidu Teatajas ning see jääb jõusse üheks aastaks.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 3. november 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 83, 27.3.2015, lk 16.
         
            (2)  ELT L 123, 19.5.2015, lk 33.
         
            (3)  Euroopa Parlamendi ja nõukogu 9. oktoobri 2013. aasta määrus (EL) nr 952/2013, millega kehtestatakse liidu tolliseadustik (ELT L 269, 10.10.2013, lk 1).
      
      
         
            LISA
            Loetelu toodetest, mille suhtes kohaldatakse liidu tagasiulatuvat järelevalvet
            Tagasiulatuva järelevalvega hõlmatav asjaomane toode on kütusena kasutatav taastuvallikatest toodetud etanool, st põllumajandustoodetest valmistatud etüülalkohol (nagu esitatud Euroopa Liidu toimimise lepingu I lisas), denatureeritud või denatureerimata, välja arvatud tooted, mille veesisaldus on standardi EN 15376 kohaselt mõõdetuna üle 0,3 % (m/m), ning põllumajandustoodetest valmistatud etüülalkohol (nagu esitatud Euroopa Liidu toimimise lepingu I lisas), mis sisaldub bensiinisegudes, mille etüülalkoholi sisaldus on üle 10 % (v/v), ning mida kasutatakse kütusena. Asjaomane toode hõlmab ka põllumajandustoodetest valmistatud etüülalkoholi (nagu esitatud Euroopa Liidu toimimise lepingu I lisas), mis sisaldub etüül-tert-butüüleetris (ETBE).
            Asjaomase tootena käsitatakse üksnes taastuvallikatest toodetud etanooli, mida kasutatakse kütusena. Seega ei hõlma taotlus sünteetilist etanooli ja sellist taastuvallikatest toodetud etanooli, mis on ette nähtud kasutamiseks muul otstarbel kui kütusena, st tööstuslikult või jookides.
            Praegu klassifitseeritakse asjaomane toode järgmiste CN- ja TARICi koodide alla:
            
                        CN-koodid
                     
                     
                        TARICi koodi laiendus
                     
                  
                        ex 2207 10 00 
                     
                     
                        11
                     
                  
                        ex 2207 20 00 
                     
                     
                        11
                     
                  
                        ex 2208 90 99 
                     
                     
                        11
                     
                  
                        ex 2710 12 21 
                     
                     
                        10
                     
                  
                        ex 2710 12 25 
                     
                     
                        10
                     
                  
                        ex 2710 12 31 
                     
                     
                        10
                     
                  
                        ex 2710 12 41 
                     
                     
                        10
                     
                  
                        ex 2710 12 45 
                     
                     
                        10
                     
                  
                        ex 2710 12 49 
                     
                     
                        10
                     
                  
                        ex 2710 12 50 
                     
                     
                        10
                     
                  
                        ex 2710 12 70 
                     
                     
                        10
                     
                  
                        ex 2710 12 90 
                     
                     
                        10
                     
                  
                        ex 3814 00 10 
                     
                     
                        10
                     
                  
                        ex 3814 00 90 ,
                     
                     
                        70
                     
                  
                        ex 3820 00 00 
                     
                     
                        10
                     
                  
                        ex 3824 99 92 
                     
                     
                        66